《某伏蒙丈人佥判出示尝与侍郎郑公浅沙泉唱酬》
宋代·李吕

在昔绍圣初，郡英萃朝绅。
道乡鼓谏舌，劲气排天阍。
雷霆固难犯，鵷鹭皆丧神。
独一黄右辖，从容为奏陈。
主圣臣则直，攀槛古所闻。
龙颜为稍霁，投荒贷斧斤。
公亦坐此去，剖符漫朱轮。
斯人下世久，蔼然播清芬。
袁盎当汉代，引却慎夫人。
用舍虽异致，万世嫡庶分。
向使李勣辈，将顺恨无门。
但谓此家事，一言陷其君。
陆贽得罪唐，不测几陨身。
阳需以死争，久之理颇伸。
不如汉汲黯，同朝有公孙。
约议寻即背，巧辞间其臣。
於惟我圣宋，涵养士气振。
世代有忠鲠，汉唐何足云。
且如唐子方，指摘椒房亲。
继论灯笼锦，将贬岭外春。
君谟立殿坳，开救蒙宽恩。
宛陵风雅手，长编纪咏存。
嗟嗟此邹黄，袁阳略同群。
近则唐与蔡，辈出有弟昆。
赤心要无负，肯爱富贵吞。
鄙哉贱丈夫，肉食苟朝昏。
倾危不遑恤，是非谁与论。
前史岂不载，开卷徒沾巾。
伏读珠玉书，飘飘若凌云。
遐追古作者，宁让圣俞文。
顾我亦何人，濡毫来效颦。
二贤迹益显，余波激后尘。

作者简介：李吕（1122—1198）生于宋徽宗宣和四年，卒于宁宗庆元四年，年七十七岁。端庄自重，记诵过人。年四十，即弃科举。好治易，尤留意通鉴。教人循循善诱，常聚族百人，昕夕击鼓，聚众致礼享堂，不以寒暑废。吕著有《澹轩集》十五卷，《国史经籍志》传于世。